
Klager på vedtak i Jervnemnda for Sør-Norge om kvotestørrelser og jaktområder for lisensjakt på jerv 2004-2005

Direktoratet viser til ekspedisjon av 17. september 04 fra Fylkesmannen i Sør-Trøndelag med protokoll over jervnemndas behandling av klager på vedtak om kvotestørrelse og lisensjaktområder for 2004-2005.

Direktoratet viser til klager fra:

Norsk Zoologisk Forening av 30. august 04

Norges naturvernforbund av 8. september 04

Sankelaga og sau og geiteavlslaga i Luster kommune av 1. september 04

Klagene gjelder vedtak fattet den 17. august 04 av Jervnemnda for Sør-Norge om lisensjakt på jerv i Sør-Norge. Totalkvoten ble fastsatt til 29 jerver, fordelt på 9 ulike jaktområder. Av totalkvoten er 3 jerver avsatt som restkvote til senere fordeling på jaktområder. Samtidig ble det vedtatt en hunndyrkvote på 13 dyr. Ved skadefellinger etter nemndas vedtak belastes kvoten i det gjeldende jaktområdet. 

Jervnemnda for Sør-Norge behandlet klagene i telefonmøte den 17. september 04. Nemnda opprettholdt vedtak av 17. august 04, og klagene er oversendt direktoratet for endelig avgjørelse. 

Dokumenter som ligger til grunn for vår klagebehandling: 

· St.meld. nr. 35 (1996-97) Om rovviltforvaltning

· Innst. S. nr. 301 (1996-97)

· Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000

· St.meld. nr. 24 (2000-2001) Regjeringens miljøvernpolitikk og rikets miljøtilstand

· St.prp. nr. 1 (2001-2002)

· Brev av 22. mars 2002 fra Miljøverndepartementet til Direktoratet for naturforvaltning

· Forskrift om regionale rovviltnemnder fastsatt av Direktoratet for naturforvaltning 30. august 2002

· St.meld. nr. 15 (2003-2004) Rovvilt i norsk natur

· Innst. S. nr. 174 (2003-2004)

· Protokoll fra jervnemndas møte 16.-17. august 2004 

· Samtlige skriftlige klager

· Sekretariatets innstillinger og vurderinger med bestandsdata og tilrådinger

· Jervnemndas klagebehandling i telefonmøte den 17. september 04.

Saksgang

Fylkesmannen i Sør-Trøndelag er sekretariat for jervnemnda og har tilrettelagt det faglige grunnlaget for nemnda. Dette materialet er nedfelt i saksutredningen for jervnemndas møte 16.-17. august. Sekretariatet tilrådde en lisensjaktkvote for Sør-Norge på totalt 22 jerver, fordelt på 9 lisensjaktområder.

Jervnemnda fattet vedtak den 17. august som avvek noe fra sekretariatets tilråding. For nemndas vedtak vises til protokoll fra vedtaksmøtet 16.-17. august. 

Klagenes innhold

Alle klager er mottatt innen klagefristen, og alle formelle vilkår for å realitetsbehandle klagene er tilfredsstilt.

Følgende punkter i nemndas vedtak er påklaget av en eller begge av organisasjonene Norsk Zoologisk Forening og Norges naturvernforbund;

1. Størrelse på totalkvote

2. Størrelse på tispekvote

3. Fordeling av kvote på lisensjaktområder

4. Avgrensning av lisensjaktområder

Sankelaga og sau og geiteavlslaga i Luster kommune påklager ingen særskilte punkt i nemndas vedtak, men stiller følgende 3 krav;

· Fri jakt på jerv på Vestlandet under lisensjakta 2004/2005 

· Ingen registreringer av jegere – alle som møter jerv kan fritt felle den i deres områder

· Lisensjaktperioden må utvides til hele året med unntak av yngletida på våren

1. Størrelse på totalkvote

Norsk Zoologisk Forening finner det svært beklagelig at Jervnemnda går inn for en kvote som er 4 dyr over maksimumuttaket på 25 dyr som norske og svenske forskere anbefaler som forsvarlig uttak av den sørnorske jervstammen. Foreningen mener all forvaltning av dyrepopulasjoner bør være fundert på biologisk faglig oppdatert kunnskap, og mener dette ikke er etterfulgt av nemnda. Foreningen mener et uttak av 29 dyr strider mot Stortinget målsettinger om langsiktig levedyktige bestander av store rovviltarter i Norge.
Norges naturvernforbund mener kvoten er satt for høyt. Forbundet aksepterer fylkesmennenes argumentasjon for forslaget til en kvote på totalt 22 dyr, men mener kvoten bør reduseres fra 29 til 21 dyr. 

Jervnemndas vurdering

Nemnda kan ikke se at det er noen nye momenter i saken og opprettholder sitt vedtak av 17. august 04.

2. Størrelse på tispekvote

Norsk Zoologisk Forening mener en tispekvote på 13 er for høyt og foreslår en kvote på maks 9 tisper. Foreningen viser til at det pr 3. juni i år har vært en avgang på 9 tisper i Sør-Norge, og at det derfor bør vises forsiktighet i uttaket av tisper om målsettingen om minimum 10-15 ynglinger av jerv i Sør-Norge skal kunne opprettholdes. Foreningen poengterer at 10-15 ynglinger ikke er maks antall ynglinger, men et minimum. Foreningen har beregnet at dersom tispekvoten på 13 blir felt, så vil det være 21 tisper igjen i bestanden som kan reprodusere, medregnet kjent avgang av tisper pr 3. juni i år.
Norges naturvernforbund mener tispekvoten bør reduseres fra 13 til 10.

Jervnemndas vurdering

Nemnda kan ikke se at det er noen nye momenter i saken og klagene tas ikke til følge. Nemnda opprettholder sitt vedtak av 17. august 04.

3. Fordeling av kvote på lisensjaktområder
Norsk Zoologisk Forening mener at kravet til utveksling mellom sørnorske, svenske og nordnorske jerver ikke er tilstrekkelig ivaretatt i kvoteforslaget. Foreningen foreslår følgende kvotefordeling; Vestlandet – Nordfjella (2), Jotunheimen (1), Rondane (3), Forollhogna – Spekedalen (1), Essand-Riast/Hylling-Elgå reinbeitedistrikt (0), Knutshø (1), Snøhetta (3), Reinheimen – Ottadalen (3), Trollheimen (0). Begrunnelsen for å redusere kvotene i Essand, Riast/Hylling og Elgå reinbeitedistrikt, Forollhogna – Spekedalen, Knutshø og Trollheimen er at områdene er mer eller mindre viktige korridor-områder for den sørnorske delbestanden. Foreningen mener videre at Snøhetta og Reinheimen – Ottadalen fungerer som viktige produksjonsområder for hele den sørnorske delbestanden, og at kvotene i disse områdene derfor bør begrenses til 3 jerver i hvert av jaktområdene.
Norges naturvernforbund mener det ikke er tilrådelig å åpne for jakt i Essand, Riast/Hylling og Elgå reinbeitedistrikt.

Jervnemndas vurdering  

Nemnda kan ikke se at det er noen nye momenter i saken og opprettholder sitt vedtak av 17. august 04.

4. Avgrensning av lisensjaktområder

Norges naturvernforbund mener nemndas vedtak om å slå sammen jaktområder mot slutten av jakta vil svekke prinsippet om at jakta skal være målrettet i forhold til skadegjørende individer og særlig skadeutsatte områder. Forbundet mener en slik sammenslåing av jaktområder kan være første skritt i retning av ytterligere sammenslåinger/utvidelser og en mulighet til å jakte på jerv overalt, noe som forbundet finner uakseptabelt. 

Jervnemndas vurdering

Nemnda kan ikke se at det er noen nye momenter i saken. Nemnda opprettholder sitt opprinnelige vedtak av 17. august 04.

Direktoratets vurdering og konklusjon

Generelt

Direktoratet har et hovedansvar for forvaltningen av jerv i Norge. Dette innebærer bl.a. at direktoratet skal påse at de forvaltningsmål som er nedfelt i ulike politiske dokumenter og retningslinjer følges, og dermed at en levedyktig bestand av jerv sikres. Samtidig er det en målsetting å holde oppe et aktivt jordbruk med adgang til å utnytte beiteressursene i utmarka med sau og rein. 

Ved behandlingen av St.meld. nr 35 (1996-97), jf. Innst. S. nr 301 (1996-97) vedtok Stortinget å gjennomføre forsøksordninger med myndighet tillagt ulikt sammensatte rovviltutvalg på fylkesnivå. På denne bakgrunn fastsatte direktoratet den 7. november 1997 ”Forskrift om forsøk med regionale rovviltnemnder, om lisensjakt på jerv og om kvotefri jakt på gaupe”. Denne forskriften gjaldt til og med jaktåret 2000/2001. Denne forskrift ble i tråd med forsøksordningen, gitt forlenget virketid til og med jaktåret 2001/2002 ved endringsforskrift av 26. april 2001. Den 30. august 2002 fastsatte direktoratet ny forskrift om regionale rovviltnemnder med virkning frem til og med den 31. mars 2004. Ved endringsforskrift av 1. april 2004 ble virketiden forlenget til og med 31. mars 2005. Grunnlaget for jervnemndas virksomhet er dermed nedfelt direkte i nevnte forskrift med tilhørende retningslinjer. Bl.a. står det i ovennevnte forskrift at: 

”Jervnemnda skal gjennomføre bestandsregulering av jerv innenfor sitt geografiske virkeområde i tråd med forutsetningene i St. meld nr. 35 (1996-97) og Stortingets behandling av denne samt St. prp. nr. 1 (2001-2002). Jervnemnda er underlagt direktoratets instruksjonsmyndighet, og skal i faglige spørsmål søke råd hos fylkesmennene”. Videre står at: ”Nemndas vedtak skal bygge på den til enhver tid tilgjengelige kunnskap om biologiske og bestandsmessige forhold og om skadesituasjonen”. 

I Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften), fremgår under § 1 at; 

”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder på bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter”. Videre fremgår under § 2; ”Tillatelse til felling av bjørn, jerv, ulv og gaupe etter bestemmelsene i §§ 3 – 5 kan bare gis dersom fellingen ikke vil være skadelig for bestandens overlevelse”. Lisensjakt omhandles under § 3 i forskriften.

Det er en grunnleggende forutsetning for lisensjakta at denne ikke skal true målet om å sikre en levedyktig og sammenhengende bestand. Samtidig er lisensjakta et virkemiddel for å regulere bestanden slik at skader på husdyr og tamrein begrenses. 

Dagens målsettinger og forvaltningspraksis for jerv i Sør-Norge

Kjerneområdet for jerv i Sør-Norge ble opphevet av Regjeringen fra og med 1. april 2002. Departementet mente med grunnlag i eksisterende bestandsdata at forvaltningsmålet for jerv i Sør-Norge var nådd, og at noe av grunnlaget for en slik forvaltningsmodell dermed falt bort. Departementet viste til at formålet med en kjerneområdeforvaltning primært er å sikre en kontrollert oppbygging av en rovviltstamme til et levedyktig nivå. Jerv i Sør-Norge skal framover i tid forvaltes mer på linje med forvaltningen av jerv i Nord-Norge, det vil si mer etter prinsippet om bestandsforvaltning i stedet for individforvaltning. Dette innebærer at jerv i Sør-Norge i større grad forvaltes aktivt ut i fra konfliktnivå i forhold til sau i utmark.

Jervebestanden i Sør-Norge ble fram til 1. april 2002 forvaltet ut fra at en skulle ha en levedyktig bestand innenfor kjerneområdet med 8-10 årlige ynglinger. Fra og med 1. april 2002 ble forutsetningene for jerveforvaltningen i Sør-Norge endret. Bestandsmålet er satt til minst 10-15 årlige ynglinger i hele Sør-Norge, og det skal sikres en viss utveksling av individer mellom bestanden i Sør-Norge og den nordlige bestanden av jerv. Direktoratet legger til grunn at jerven i Sør-Norge må kunne forvaltes som en sammenhengende, reproduserende bestand. Selv om kjerneområdet er opphevet, vil det fremdeles være både aktuelt og nødvendig å gjennomføre en differensiert forvaltning innenfor regionene/fylkene, der en tar utgangspunkt i jervebestandens størrelse og utvikling, jervens naturlige leveområder og områder med potensiale for store konflikter. Et arealmessig utgangspunkt for en slik differensiert forvaltning i forhold til de sauetette områdene på Vestlandet er dagens område for kvotefri jakt på gaupe. Dette må imidlertid sammenholdes og avveies mot de områdene som er gode og naturlige leveområder for jerv (for eksempel villreinområder) og områder hvor jerven fram til nå har hatt et særskilt vern (kjerneområdet).

Regjeringen har påpekt viktigheten av å sikre utveksling av individer av jerv mellom den sør-norske bestanden og jervebestanden i nord. Av St. prp. nr. 1 (2001-2002) fremgår bl.a.; ”…Dette vil vere tilstrekkeleg for at arta skal overleve, dersom det gjennom forvaltningen kan sikrast ei viss utveksling mellom den sør-norske bestanden og dei meir talrike populasjonane av jerv på Nordkalotten”. Av dette følger at en gjennom forvaltningen av jerv skal arbeide mot å sikre en viss utveksling av individer mellom bestanden i Sør-Norge og bestanden på Nordkalotten. Avgjørende faktorer i forhold til å sikre utveksling er geografisk avstand mellom bestandene, og sammenhengende bestander.

Ved behandlingen av St.meld. nr. 15 (2003-2004), fastsatte Stortinget nye nasjonale bestandsmål i form av antall årlige ynglinger for hver av rovviltartene, jf. Innst. S. nr. 174 (2003-2004). Det nasjonale bestandsmålet for jerv er satt til 39 årlige ynglinger, som videre skal fordeles på forvaltningsregioner. Rovviltforvaltningen vil i tiden fremover være basert på åtte forvaltningsregioner for rovvilt. En forvaltningsregion er en administrativ geografisk enhet med felles styring og nasjonale målsettinger for bevaring av den enkelte rovviltart. Det blir oppnevnt en regional rovviltnemnd for hver av de åtte forvaltningsregionene, og rovviltnemndene skal være operasjonelle fra 1. april 2005. For Sør-Norge vil bestandsmålet på 10-15 årlige ynglinger, jf. St. prp. nr. 1 (2001-2002), ligge til grunn inntil det nasjonale bestandsmålet er fordelt på forvaltningsregioner.

Jervebestanden i Sør-Norge

Bestandsovervåkingen av jerv er basert på yngleregistreringer. Med ynglehi som grunnlag kan en sammen med data på reproduksjon, dødelighet og demografi beregne jervebestandens størrelse i ett område. De siste 5 år er det registrert henholdsvis 10, 12, 8, 17 og 26 ynglinger av jerv i Sør-Norge. Antallet ynglinger i 2004 er det høyeste antallet som er registrert i Sør-Norge i nyere tid. For perioden rundt forrige rovviltmelding (1995-97) ble jervebestanden estimert til minimum 220 individer, hvorav minimum 40 individer tilhørte den sør-norske bestanden. Tre år senere (1998-2000) ble bestanden estimert til minimum 270 individer, hvorav den sør-norske bestanden utgjorde minimum 55 individer. For perioden 2001-2003 ble jervebestanden estimert til minimum 251 individer, hvorav minimum 79 i Sør Norge. For perioden 2002-2004 er estimatet på minimum 264 individer, hvorav rundt 100 i Sør-Norge. 
I tillegg til ynglehiregistreringer er det de siste 4 vintrer gjennomført innsamling av ekskrementer fra jerv i hele Sør-Norge for DNA-analyse, og resultatene av disse analysene gir komplementær informasjon til hiregistreringene om bestandsstørrelse. Resultater fra DNA-analyser av jerveekskrementer innsamlet i Sør-Norge i 2001, 2002 og 2003, gir minimumsestimater på henholdsvis 60, 59 og 71 forskjellige individer, noe som er i overensstemmelse med bestandsanslagene basert på registreringer av ynglehi i tilsvarende periode. Resultatene fra årets innsamlinger vil foreligge våren 2005.

Undersøkelser fra Sverige, Nord-Norge og Sør-Norge viser at det er liten genetisk variasjon hos Skandinavisk jerv, noe som understreker viktigheten av å legge til rette for en tettere sammenkobling av bestandene for dermed å redusere faren for tap av genetisk variasjon i bestandene. Dersom jerven dør ut i et område vil noe av den variasjonen som tross alt finnes, gå tapt. Det er særlig i den sør-norske bestanden at dette er en aktuell problemstilling. En har gjennom de senere års ekskrementinnsamlinger og DNA-analyser kunnet påvise at det har skjedd utveksling av individer mellom bestandene. Analysene viser bl.a. at tisper med sannsynlig avstamming fra nordkalottbestanden har reprodusert innenfor den sør-norske bestanden. En har videre påvist flere individer som er registrert på både norsk og svensk side av grensen. Det er også påvist ett tilfelle av migrasjon mellom Sør-Trøndelag og Nord-Trøndelag, hvor ett individ ble registrert i Meldal kommune i april 2003 og i Verdal kommune i mai 2003. Den sør-norske bestanden er pr i dag genetisk forskjellig fra jerver med en mer nordlig utbredelse, men funnene nevnt over og andre data kan tyde på at denne forskjellen kan bli mindre på sikt. 

Ut fra foreliggende kunnskap og føre-var-prinsipp vil det fortsatt være riktig å forvalte delbestanden i Sør-Norge med sikte på større grad av tilknytning til bestanden på Nordkalotten. Direktoratet er også av den oppfatning at selv om antallet påviste ynglinger i Sør-Norge har økt, og jerven har bredt seg over nye områder, er det fortsatt slik at delbestanden i Sør-Norge er å anse som en liten bestand. 
Tapsutvikling

Antall sau erstattet som drept av jerv i Sør-Norge økte betydelig i perioden 1993-2001. De tre siste beitesesongene er det erstattet mellom 10 000 og 11 000 sauer og lam som drept av jerv i Sør-Norge.

Avgang av jerv

Inneværende jaktår er det en kjent avgang av totalt 16 jerver i Sør-Norge, hvorav minimum 10 tisper. Etter at jervnemnda fattet sitt kvotevedtak i møtet 16.-17. august har det vært en avgang av 1 hannjerv. Denne ble felt i påberopt nødverge i Folldal kommune den 11. september. Direktoratet konstaterer at kvotefastsettelse for Sør-Norge må ses i sammenheng med den totale avgang av jerv. Det må med andre ord foretas en helhetlig vurdering av bestandssituasjonen basert på den mulig totale avgang etter endt lisensjakt. På dette punkt har jervnemnda fattet vedtak om at skadefellinger gjennomført etter nemndas vedtak belastes kvoten til det enkelte jaktområdet.

I kommentarene til den forrige forvaltningsforskriften for de store rovdyrene var det skrevet følgende til bestemmelsen om lisensjakt på jerv: ”Dersom særlige omstendigheter oppstår, det kan f eks være opplysninger om eller mistanke om avgang i bestanden som ikke var kjent på det tidspunkt vedtaket om lisensjakt ble fattet, har direktoratet adgang til å endre sitt vedtak, eventuelt stoppe videre jakt. Dersom antall tillatte felte dyr av en kategori blir felt, f eks hunndyr, kan direktoratet stoppe lisensjakta selv om ikke alle tillatte dyr er felt. Dersom det felles dyr ulovlig eller i medhold av forskriftens § 3 eller viltlovens § 11 etter at det tillatte uttak er fastsatt, vil antall dyr som felles bli redusert tilsvarende”. 

Disse formuleringer innebærer en forvaltningspraksis som det fortsatt vil være saklig grunn for å opprettholde, selv om det ikke er utarbeidet nye retningslinjer til gjeldende forvaltningsforskrift. Direktoratet legger følgelig til grunn at det er etablert en forvaltningspraksis på dette området. Direktoratet legger også til grunn at § 14a i viltloven, jf endringslov av 30. juni 2000, i denne sammenheng må tolkes analogt. Dyr felt i medhold av denne bestemmelse skal følgelig også belastes kvoten. Det er også direktoratets syn at dyr som felles av dyrevernsmessige årsaker må belastes kvoten.   

Av dette følger at jerven som er felt i Folldal i september i år skal belastes kvoten for lisensjaktområde Knutshø.

Konklusjon

1. Størrelse på totalkvote

Direktoratet finner etter en helhetsvurdering ikke tilstrekkelig grunnlag for å overprøve jervnemndas vedtak om en kvote på inntil 29 jerver. Direktoratet anser kvoten for å være høy, men et uttak av jerv som vedtatt vurderes ikke å true målsettingen om å sikre en levedyktig og sammenhengende bestand. Antall registrerte ynglinger av jerv i Sør-Norge har økt betydelig de senere år, og direktoratet finner at fastsatt kvote er forsvarlig i forhold til gjeldende målsettinger for jerv i Sør-Norge, og den skade som jerv forårsaker i første rekke på sau. 

Direktoratet har som begrunnet ovenfor kommet til at 1 jerv felt i Folldal kommune i september i år skal belastes kvoten for gjeldende lisensjaktområde. 

2. Størrelse på tispekvote

Direktoratet har også kommet til at stans i lisensjakten ved felling av inntil 13 tisper er forsvarlig og forenlig med de gitte forutsetninger om bestandssituasjon og tapsutvikling. 

3. Fordeling av kvote på lisensjaktområder

Direktoratet har heller ikke kommet til at det er tilstrekkelig grunnlag for å fravike den fordeling kvoten er gitt på de ulike lisensjaktområder.

4. Avgrensning av lisensjaktområder

Nemnda har fattet følgende vedtak; ”Etter 2. januar 2005 kan to jaktområder med betydelige skader som fysisk grenser inntil hverandre slås sammen til ett jaktområde. Nemnda vil da i samråd med sekretariatet vurdere dette”. Direktoratet finner ikke at vedtaket strider mot de bestemmelser som er gitt. Nemndas vedtak skal bygge på den til enhver tid tilgjengelige kunnskap om biologiske og bestandsmessige forhold og om skadesituasjonen, og lisensjakta skal i sterk grad målrettes mot områder med betydelige skader. Direktoratet har tillit til at disse føringer vil være ivaretatt ved eventuelle sammenslåinger av lisensjaktområder.

I forhold til kravene som stilles fra Sankelaga og sau og geiteavlslaga i Luster kommune, så viser direktoratet til at adgangen til å åpne for lisensjakt på jerv er hjemlet i viltloven § 12. Bestemmelser om deltakelse i lisensjakt og lisensjaktperiode er fastsatt i forskrift 30. juni 2000 nr 656 om forvaltning av bjørn, jerv, ulv og gaupe og forskrift 30. august 2002 nr 973 om regionale rovviltnemnder med hjemmel i viltloven. Av bestemmelsene i forskriftene følger at det ikke er anledning til slik jakt som blir krevd fra Sankelaga og sau og geiteavlslaga, og kravene må derfor avvises. 

Etter dette får ingen av klagerne medhold i sine klager. Jervnemndas vedtak av 17. august og 17. september stadfestes herved, men med den endrede forutsetning at 1 jerv skal belastes fastsatt kvote. 

Direktoratets vedtak er endelig og kan ikke påklages videre, jf forvaltningsloven § 28.

Med hilsen

Yngve Svarte e.f.
Knut Morten Vangen

Direktør artsavdelingen
Førstekonsulent

